**STOP patyčioms!**

Patyčios apima tyčinius veiksmus. Tai reiškia, kad vaikas, kuris tyčiojasi, dažniausiai supranta, kad savo veiksmais skaudina kitą ir daro tai sąmoningai. Šis elgesys yra pasikartojantis. Agresyvus veiksmas, kuris įvyko vieną kartą, dar nėra patyčios. Patyčiomis vadiname tą elgesį, kuris vyksta  sistemingai tam tikrą laiką. Patyčių situacijoje yra psichologinė ar fizinė jėgos persvara. Vadinasi, puolamas vaikas jaučiasi silpnesnis už skriaudėjus ir negali apsiginti nuo jų. Pavyzdžiui, vaikas yra skriaudžiamas fiziškai stipresnio vaiko, arba vienas vaikas yra puolamas kelių žmonių ir kt. Taigi patiriančiajam patyčias sunku pačiam išspręsti šią problemą, todėl būtina, kad į tai įsitrauktų ir jam pagelbėtų kiti suaugę žmonės.

Kovo mėnesį lopšelyje - darželyje vyko **„SĄMONINGUMO DIDINIMO MĖNUO BE PATYČIŲ“. Įstaigos specialistės psichologė Šarūnė kartu su socialine pedagoge Akvile bei auklėtojomis pasakojo ugdytiniams apie patyčias ir kitokį netinkamą elgesį. Kaip svarbu jas atpažinti, laiku sustabdyti, todėl drauge ieškojo sprendimo būdų. Norint, kad vaikai geriau suprastų, ką reiškia įskaudinti kitą, kaip pikti žodžiai stipriai užgauna širdelę, kad ji net susigūžia, buvo paruošta praktinė užduotis eksperimentas „Sudaužyta širdis“. Taip pat vaikai klausėsi pamokančios istorijos apie ypatingą drambliuką – skiautinuką „Elmerį“. Kartu analizavo ir diskutavo kas vyko istorijoje, o vėliau kiekvienas vaikas ir savo ypatingą drambliuką sukūrė.**

**Buvo įdomus, informatyvus ir smagus laikas drauge. O svarbiausia vaikams suprantama kalba paaiškinta, kaip atpažinti netinkamą, žeminantį elgesį ir jį sustabdyti. Išsiaiškinome su vaikais, kad visi esame skirtingi ir kiekvienas savaip ypatingi. Patyčios gali ir turi liautis!**



